Egidijus Dragūnas

Išsilavinimas, muzikinė veikla

Nuo 1983 iki 1989 m. mokėsi muzikos mokykloje, fortepijono klasėje. 1994 m. baigė Vilniaus 54-ąją vidurinę mokyklą. Egidijus metė muziką, įprastą gyvenimą ir 1999 metais įstojo į Talino „Concordia” universitetą studijuoti ryšių su visuomene.
Nebaigęs studijų jis grįžo į Lietuvą.
„SEL“ grupės dainos nuolat patekdavo į geriausių Lietuvos dainų dešimtukus. Kartu su grupe „SEL“ Egidijus Dragūnas išleido šiuos muzikinius albumus: „Kaip ir tu“, „Paskutinį kartą“, „Kontrolinis šūvis“, „Neįvertinta karta“, „Guma“, „Kubas“, „23“, „Viskas ką turiu“, „Muzika“. Grupės „SEL“ gerbėjų klubas „Kiemas“ – buvo pripažintas didžiausiu Lietuvoje. Egidijus Dragūnas su grupe „SEL“ tapo „Radiocentro apdovanojimų“ nominacijos „Geriausia neformato grupė" nugalėtoja. Grupė „SEL“ 2013 metų gruodžio 7 dieną Kauno „Žalgirio“ arenoje surengė patį didžiausią  muzikos ir šviesos šou Baltijos šalyse, kurį stebėjo 17 000 žiūrovų. 2014 m. gruodžio 6 d. Kauno „Žalgirio“ arenoje „SEL“ surengė pirmąjį  Lietuvos atlikėjų istorijoje „360 laipsnių“ koncertą, kurio dėka buvo pagerintas „Žalgirio“ arenos rekordas, kuris priklausė tam pačiam „SEL “– koncertą stebėjo 20 024 žiūrovai. 2015 m. gruodį, Egidijus Dragūnas surengė brangiausią savo koncertą ir investavęs 400 000 eurų, Kauno „Žalgirio“ arenoje surengė šou SEL „360“ 2015, kurio metu dar kartą pagerino Kauno arenos rekordą, sutraukdamas net 20 517 klausytojų.

Skandalai ir teistumas

Egidijus Dragūnas buvo įsivėlęs į įvairius konfliktus ir yra teistas.
2004 m. lapkričio mėn. privačiame vakarėlyje kivirčo metu, sužeidė verslininką Kęstutį Verslovą – jam trenkė per galvą šampano buteliu. Teisme Egidijus Dragūnas verslininką išvadino necenzūriniais žodžiais. Teismas Egidijui Dragūnui skyrė viešųjų darbų bausmę.

Sūnaus nepripažinimas ir bylinėjimasis

Nepripažino savo sūnaus (gimusio 2007 m.) tėvystės. Dėl to 2007 m. rudenį vaiko motina Simona V. kreipėsi į teismą ir paprašė E. Dragūną pripažinti vaiko tėvu. Spalio mėn. buvo atliktas tėvystės nustatymo testas. Teismo paskirtos DNR ekspertizės (2007 m. gruodžio mėn. patvirtinusios, kad berniuko tėvas yra E. Dragūnas) pagrindu buvo pripažinta tėvystė, vaikui buvo suteikta atlikėjo pavardė. Teisme E. Dragūnui pavyko išsikovoti savo nesantuokinio sūnaus globą.

Vairavimas esant neblaiviam

Egidijus Dragūnas buvo daug kartų sulaikytas neblaivus prie vairo. 2009 m. vasarį E. Dragūnui pakartotinai buvo nustatytas vidutinis girtumas, jo automobilis konfiskuotas. Už kelių eismo taisyklių pažeidimus nubaustas 3 000 litų bauda, 2,5 metų atimta teisė vairuoti.

Tolimesni konfliktai

2009 m. balandžio mėn. per Enrique Iglesias koncertą Vilniuje susikivirčijo su „Siemens“ arenos apsaugininkais. Po konflikto nuvežtas į policijos komisariatą ir buvo uždarytas į areštinę.
2010 m. gruodžio 10 d. buvo apkaltintas metęs stiklinę vakarėlio metu advokatei Svetlanai Proninai į veidą, bet atlikėjo kaltė neįrodyta.

Labdaringa veikla

2011 m. vasario mėnesį Egidijaus Dragūno fondo lėšomis Neonatologijos (Naujagimių) centras įsigijo itin reikalingos diagnostinės ir gyvybinėms funkcijoms palaikyti skirtos aparatūros. Pranešama, kad VU vaikų ligoninės pacientams E. Dragūno fondas skyrė 120 tūkst. litų. Didžiąją dalį lėšų VšĮ Egidijaus Dragūno fondas gavo platindamas SEL albumą „Aš kaip žąsis“.